text: Зов за помощ: Млада жена се бори с рака и има нужда от средства - България | Vesti.bg
  Зов за помощ: Млада жена се бори с рака и има нужда от средства
  През юни 2008 г. Христина от Кърджали разбира, че има рак на гърдата
  24 януари 2017, 16:20, oбновена в 16:41
  П рез юни 2008 г. Христина от Кърджали разбира, че има рак на гърдата.
  Точно тогава тя гледа и болната си майка, която е със същата диагноза. Ден преди операцията, Христина погребва майка си и постъпва в болница за частична операция, при която е отстранен туморът в лявата й гърда.
  След пет дни се налага втора операция, защото е установено, че изрязаният тумор е злокачествен. При втората операция лекарите отстраняват лимфните възли, както и гърдата, съобщава NOVA
  Следват редица химиотерапии и лечение с медикаменти.
  През септември 2011 г., след болки в гърба, непрестанна кашлица и задушаване, е открит и плеврален излив.
  През декември 2012 г. са разкрити метастази по гръбначния стълб. Налага се операция за отстраняване на жлъчката. Взет е материал за биопсия и от черния дроб, който показва наличие на метастази и там.
  Поради влошаване на състоянието на Христина след лечение в България, тя решава да се лекува в Истанбул. Там състоянието й се подобрява значително. Заради липсата на повече средства обаче, Христина няма възможност да се лекува повече там.
  Днес състоянието й отново е влошено и тя е едва 35 кг, не може да се храни и диша трудно. Близките й искат лечението й в Турция да продължи. За него обаче са й необходими по 2000 – 3000 лева на месец.